Christie Neethling

Ds. Christoffel Albertyn (Christie) Neethling (Stellenbosch, 3 April 1871 – Bronkhorstspruit (vermoedelik), 26 Augustus 1926)  was ’n predikant in drie gemeentes van die Nederduitse Gereformeerde Kerk.

Christie Neethling is gebore in Stellenbosch se ou pastorie, waar sy vader, ds. J.H. Neethling, predikant was. Sy moeder was Maria Murray, oudste suster van ds. Andrew Murray. Hy was die tiende kind van sy ouers. Twee van sy ouer broers het ook predikant geword, Hendrik, in Lydenburg, Transvaal, en die onvergeetlike Willie wat begrawe lê te Mochudi, waar hy gearbei het onder die Bakhatla. 

Christie Neethling het sy skoolopleiding op Stellenbosch geniet; sy B.A. het hy met lof behaal aan die ou Victoria-kollege en daarna sy predikantseksamen met die hoogste onderskeiding. Terwyl hy in die Kweekskool was, is dit hom toegestaan om saam te gaan met sy oudste broer, ds. Hendrik Neethling, wat deur die Transvaalse Sinode opdrag gekry het om die uitgeweke lidmate van ons kerk in Humpata, Portugees-Wes-Afrika, te besoek en bearbei. 

Ná voltooiing van sy studie einde 1897 is hy na Europa saam met sy goeie universiteitsvriend Herman van Broekhuizen en met die terugreis het hy Egipte en Palestina besoek. Laasgenoemde het 'n blywende indruk op hom gemaak. Onderwyl hy weg was, is 'n beroep na Nieuwoudtville op hom uitbring, wat hy ná sy terugkoms aangeneem het. Meer as 10 jaar het hy daar gearbei, en daarna net solank in NG gemeente Eloffsdal, Transvaal. Die Pretoriase voorstad Eloffsdal is genoem na dr. Herman van Broekhuizen se vermoënde skoonvader, Ryk Freek Eloff, wat die dorpsgebied in 1896 laat uitlê het op 'n gedeelte van die plaas Daspoort, wat hy vir dié doel gekoop het. 

Ds. Neethling se laaste standplaas was Erasmus, waarvan die middelpunt destyds was naby die plek waar de Bronkhorstspruit-slag in die Eerste Transvaalse Vryheidsoorlog plaasgevind het. As leraar van Jopie Fourie het ds. Neethling die laaste nag saam met die veroordeelde deurgebring voor sy teregstelling kort ná vyf op die Sondagoggend van 20 Desember 1914.  

Ná 'n kort lyding van agt dae is ds. Neethling op 24 Augustus 1926 in die ouderdom van 55 jaar oorlede.

Bronne 
  J.M.N. Breedt, ds. 1947. Gedenkboek van die Nederduitse Gereformeerde Kerk Nieuwoudtville 1897–1947. Nieuwoudtville: NG Kerkraad.
  Potgieter, D.J. 1971. Standard Encyclopaedia of Southern Africa Deel 11. Cape Town: Nasionale Opvoedkundige Uitgewery Ltd.

Suid-Afrikaanse predikante
Predikante van die Nederduitse Gereformeerde Kerk
Geboortes in 1871
Sterftes in 1926